Tekstgjennomgang til Luthersk Kirketidende

**3. søndag i åpenbaringstiden 21. januar 2018**
Prekentekst Joh 4,4-26
Lesetekster Jes 55,1-3; Åp 22,16-17
Liturgisk farge: Grønn

**TIL DAGEN**
Åpenbaringstiden, tiden mellom jul og påske, vil vise oss hvem Jesus er. Det er en nær sammenheng mellom jul og påske. Åpenbaringstiden utdyper julens budskap om hvem Jesus er, og den fører oss mot påskens fortelling om hva han kom for å gjøre. Misjonsperspektivet blir særlig understreket i åpenbaringstiden. Åpenbaringstiden er også en tid for å reflektere over hvem Jesus er for meg, for oss.

Alle tekstene i dag handler om å være tørst. De inviterer til å komme og drikke av det levende vannet. Prekenteksten handler også om et dialogisk møte, om å strekke ut en hånd til fellesskap, overskride skillelinjer og gå inn i den andres rom.

**TIL TEKSTEN**Fortellingen om den samaritanske kvinnen er særstoff for Johannes. Det er flere uvanlige episoder i teksten:
1) Kvinnen kommer til brønnen midt på dagen, i den varmeste solsteken. Vi aner at hun søker bort fra det sosiale fellesskapet med de andre kvinnene.
2) En jøde snakker til en samaritaner.
3) En jødisk mann samtaler med en kvinne. Jesus sier til kvinnen: «La meg få drikke.» Han ber om å få noe fra henne, og på den måten stiller han seg på hennes nivå. «Hvordan kan du be meg om å få drikke?» Hun vet at han gjør seg selv uren ved å drikke vannet hun gir ham. Jesus levde i en kultur der de fryktet all urenhet. Konkret betyr det at Jesus nå setter seg utenfor sitt eget fellesskap, han kan ikke gå til gudstjeneste før han har renset seg. Kvinnen var vant til at folk unngikk henne, men Jesus fortsetter å snakke til henne, denne gangen om levende vann, som gjør at hun ikke skal tørste igjen. Kvinnen blir nysgjerrig og lurer på hvordan hun kan få fatt i dette vannet. Da skifter Jesus fokus og ber henne om å hente mannen sin. Nå rører Jesus ved hennes dypeste, personlige smerte – det hun skammer seg over og vil skjule. Hun forteller ham bare halve sannheten, «jeg har ingen mann». Kanskje er hun redd for at dersom Jesus får vite hvilket liv hun levde, ville han ikke snakke til henne mer. Jesus korrigerer henne, han vet hvordan alt henger sammen, og han konfronterer henne med virkeligheten. Jesus bebreider henne ikke, men kommer henne i møte ved å fremheve det som var sant i det hun sa. Han fordømmer ikke, men ser et ulykkelig menneske som skammer seg over seg selv. Men han krever sannheten, at hun skal kunne stå for den hun er. Det forvandler henne. Det setter henne fri. I det øyeblikket kvinnen vedkjenner seg livet sitt kunne hun slippe det gamle. «Herre, jeg ser at du er en profet,» sier kvinnen. Jesu ord talt i respekt og kjærlighet bryter ned skillelinjene mellom de to.

I den gresk ortodokse tradisjonen kalles hun for **Fotini** som betyr ”den lysende.” Hun er en stor helgen i den gresk ortodokse kirke. Etter møtet ved brønnen forteller tradisjonen at hun fikk et nytt liv, og evangeliserte hele Sykar. Hun fortsatte å evangelisere inntil hun endte sitt liv som martyr i Roma under keiser Nero. Hun møtte Jesus, drakk av det levende vann og ble forvandlet.

**TIL PREKENEN**
Jesu møte med den samaritanske kvinnen er et forbilledlig møte. Han henvender seg til kvinnen med vennlighet og respekt. Det aller første navnet som ble satt på Gud i Det gamle testamentet finner vi i 1. Mos 16,13 *Du er en Gud som ser meg.* Det er en trellkvinne som gir Gud dette navnet. Og det er Han som ser, kvinnen ved brønnen får et møte med. Det virker som hun opplever det godt at Jesus kjenner til alt hun har gjort. Hun levde et liv som førte til at hun unngikk sosialt fellesskap med andre, men møtet med Jesus «som fortalte henne alt hun hadde gjort» var frigjørende. Hvorfor var det slik? Jeg tror hun merket at Jesus anerkjenner henne som menneske. Det var ofte det som skjedde når Jesus møtte mennesker, han reiste dem opp og gav dem ny verdighet. Et sant liv er fundamentet for at Den Hellige Ånd, livgiveren, skal kunne virke i livene våre.

Alle tekstene i dag handler om å være tørst. Det er mye åndelig lengsel og åndelig søken til tross for at vi lever i et sekularisert samfunn. Bibelen ser lengselen etter Gud som noe som er nedlagt i oss mennesker fra skapelsen av (Apgj 17, 27-28). Profetens ord i Jer 2,13 er aktuelle også i dag: *For to onde ting har folket mitt gjort: De har forlatt meg, kilden med levende vann, og hugget seg brønner, sprukne brønner som ikke holder vann.* Vi driver med ulike former for brønngraving, men mange erfarer at det slukker ikke tørsten. Det er Gud som er kilden med det levende vannet. Hvor er veien til kildene? Hvor finner jeg kildene mine? Hvor flyter det livgivende vannet? I etterfølgelsen av Jesus. Å følge etter ham betyr å leve i hans nærhet, å etterligne ham, i hans forhold til Gud og til mennesker. En hovedimpuls i Jesu liv var å søke stillheten, be og vente på Gud (Matt 14,23; Luk 5,16; 6,12). Dette har vært en viktig del av kirkens åndelige arv fra ørkenfedrene, klosterbevegelsen, Luther og pietismen og til dagens retreatbevegelse. I stillheten møter vi Gud.

Prekenteksten handler også om et dialogisk møte, om å strekke ut en hånd til fellesskap, overskride skillelinjer og gå inn i den andres rom. Jesus er grenseoverskridende, og han bryter de menneskeskapte reglene for hvordan møte noen som står utenfor.

Norge er ikke lenger et homogent samfunn, heller ikke religiøst. Nå lever mange religioner og ulike åndelige forestillinger og praksisformer side om side. Vi er et flerreligiøst samfunn, folkereligiøsiteten farges sterkt av nyreligiøse forestillinger og vi vil alle stadig oftere oppleve at vår tro møter annen tro. Trosmøter kan være krevende. Men både Jesus (Joh 4, 7 ff) og Paulus (Apgj 17, 16 ff) viser på forbilledlig vis hvordan møte mennesker som tror annerledes. Der Paulus på Areopagos møter mange ulike religiøse tradisjoner, søker han tilknytningspunkter i deres religiøse vandring og derfra tar han dem videre til Jesusfortellingen. Dialog og Jesusvitnesbyrdet står ikke i motsetning til hverandre. *Hvem sier folk at Menneskesønnen er,* spurte Jesus disiplene sine (Matt 16,13). Spørsmålet rommer en oppfordring til dialog.

 **SALMEFORSLAG**

378 Da Jesus satte sjelen fri
482 Deg å få skode618 Vi er et folk på vandring691 Din rikssak, Jesus, være skal
695 Rop det ut
671 Da jeg trengte en neste
697 Der det nye livet lever
708 There is a longing in our hearts

Liv Hegle
prest og leder for Areopagos Norge
lh@areopagos.no